“ส.อ.ท.” แนะจับตารัฐบาลใหม่ จัดเวที “พรรคการเมือง” ดีเบต 28 มี.ค.นี้
“เกรียงไกร เธียรนุกุล” เผยภาคเอกชนช่วงครึ่งปีแรกชะลอตัว รอดูความชัดเจนนโยบายรัฐบาลใหม่หลังเลือกตั้งใหม่ เตรียมจัดเวทีพรรคการเมืองดีเบตวันที่ 28 มี.ค.66 
“ส.อ.ท.” ชี้ภาคเอกชนช่วงครึ่งปีแรกชะลอตัว รอดูความชัดเจนนโยบายรัฐบาลใหม่หลังเลือกตั้งใหม่ เตรียมจัดเวทีพรรคการเมืองดีเบตวันที่ 28 มี.ค.66
1 มี.ค. 2566

นายเกรียงไกร เธียรนุกุล ประธานสภาอุตสาหกรรมแห่งประเทศไทย (ส.อ.ท.) ยอมรับการลงทุนภาคเอกชนในช่วงครึ่งปีแรกชะลอตัวลง เพื่อรอดูความชัดเจนของนโยบายรัฐบาลหลังการเลือกตั้ง ซึ่งคาดว่ารัฐบาลใหม่จะเริ่มการทำงานได้ราวเดือน ส.ค.66
“เอกชนไม่กล้าเสี่ยงลงทุนไปก่อนหรอก คงต้องรอดูความชัดเจนเรื่องนโยบาย เพราะไม่รู้ว่าพรรคไหนจะได้มาเป็นรัฐบาล” นายเกรียงไกร กล่าว
ทั้งนี้ ส.อ.ท.เตรียมจัดเวทีให้พรรคการเมืองแสดงวิสัยทัศน์เกี่ยวกับนโยบายเศรษฐกิจ ซึ่งจะเป็นโอกาสที่สะท้อนให้เห็นถึงความต้องการของภาคเอกชน และรับทราบแนวทางการพัฒนาและแก้ไขปัญหาเศรษฐกิจของพรรคที่จะเข้ามาเป็นรัฐบาล โดยกำหนดเนื้อหาไว้ 5 ด้าน ได้แก่ พลังงาน, วัตถุดิบ, แรงงาน, การเงิน และโลจิสติกส์
โดยจะจัดเวทีให้พรรคการเมืองมาดีเบตกันในงานประชุมใหญ่สามัญประจำปี ส.อ.ท.วันที่ 28 มีนาคมนี้ ที่เซ็นทรัลเวิลด์ ขณะที่ประธาน ส.อ.ท.กล่าวว่า ขณะนี้มีพรรคการเมืองตอบรับที่จะส่งตัวแทนมาร่วมงานดังกล่าวแล้ว 9 พรรค